CELEX: 62021TN0486
Language: mt
Date: 2021-08-03 00:00:00
Title: Kawża T-486/21: Rikors ippreżentat fit-3 ta’ Awwissu 2021 – OE (*) vs Il-Kummissjoni

18.10.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 422/19
               
            
         Rikors ippreżentat fit-3 ta’ Awwissu 2021 –  OE (*1) vs Il-Kummissjoni
         (Kawża T-486/21)
         (2021/C 422/26)
         Lingwa tal-kawża: il-Franċiż
         
            Partijiet
         
         
            Rikorrent: OE (*1) (rappreżentant: G. Hervet, avukat)
         
            Konvenuta: Il-Kummissjoni Ewropea
         
            Talbiet
         
         Ir-rikorrenti titlob li l-Qorti Ġenerali jogħġobha:
         prinċipalment,
         
                     —
                  
                  
                     tiddikjara l-illegalità tal-Artikolu 71 tar-Regolamenti tal-Persunal li fuqu hija bbażata d-deċiżjoni tal-awtorità tal-ħatra tal-5 ta’ Mejju 2021;
                  
               sussidjarjament,
         
                     —
                  
                  
                     tiddikjara n-nullità tad-deċiżjoni tal-awtorità tal-ħatra tal-5 ta’ Mejju 2021;
                  
               konsegwentement,
         
                     —
                  
                  
                     tikkundanna lill-Kummissjoni Ewropea tħallas lil  OE (*1) is-somma ta’ EUR 51,89 bħala rimbors għall-ispejjeż professjonali;
                  
               
                     —
                  
                  
                     tordna lill-Kummissjoni Ewropea tagħti lil  OE (*1) volum ta’ internet għal użu professjonali bi kwalunkwe mezz f’kull sitwazzjoni ta’ telexogħol li tista’ tippreżenta ruħha għaliha;
                  
               
                     —
                  
                  
                     tikkundanna lill-Kummissjoni Ewropea tħallas lil  OE (*1) is-somma ta’ EUR 10 000 abbażi ta’ diversi danni subiti minnha;
                  
               
                     —
                  
                  
                     tikkundanna lill-Kummissjoni Ewropea għall-ispejjeż.
                  
               
            Motivi u argumenti prinċipali
         
         Insostenn tar-rikors tagħha, ir-rikorrenti tinvoka tliet motivi.
         
                     1.
                  
                  
                     L-ewwel motiv ibbażat, prinċipalment, fuq l-eċċezzjoni ta’ illegalità tal-Artikolu 71 tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti tal-Persunal”) u, sussidjarjament, fuq in-nullità tad-deċiżjoni tal-awtorità tal-ħatra tal-5 ta’ Mejju 2021 minħabba n-nuqqas ta’ konformità ta’ din id-deċiżjoni mal-ġurisprudenza relattiva għall-Artikolu 71 tar-Regolamenti tal-Persunal. Barra minn hekk, ir-rikorrenti tinvoka, insostenn ta’ dan il-motiv, il-ksur tal-obbligi ta’ premura u ta’ amministrazzjoni tajba kif ukoll in-natura diskriminatorja tad-deċiżjoni tal-awtorità tal-ħatra.
                  
               
                     2.
                  
                  
                     It-tieni motiv, insostenn tat-talba intiża għall-kisba ta’ volum ta’ internet għal użu professjonali, ibbażat fuq ksur tal-Artikolu 7 tal-Karta tad-Drittijiet Fundamentali tal-Unjoni Ewropea.
                  
               
                     3.
                  
                  
                     It-tielet motiv, insostenn tat-talba għal kumpens għad-danni subiti, ibbażat fuq l-illegalità tal-aġir tal-Kummissjoni ta’ natura li jiskatta r-responsabbiltà mhux kuntrattwali tal-Unjoni.
                  
               
            (*1)  Informazzjoni mħassra jew mibdula fil-qafas ta’ protezzjoni ta’ data personali u/jew kunfidenzjalità.